Mendimi i analistëve lidhur me paralajmërimet e fundit për sulme të mundshme terroriste në Amerikë - 2004-08-05
Paralajmërimi i fundit për sulme terroriste kundër qendrave financiare të New Yorkut, Washingtonit dhe New Jersey, ka ngjallur skeptici
Paraljmërimi i fundit nga qeveria amerikane për kërcënime terroriste është i gjashti i nivelit të lartë që nga sulmet terroriste të 11 shtatorit, 2001. Por meqënëse asnjë sulm konkret nuk ka ndodhur, thonë ekspertët, amerikanët mund të vuajnë nga e ashtuquajtura “lodhje nga paralajmërimet”. Tom Le Greeca, një punëtor në New York, thotë se megjithë paralajmërimin për shkallën e lartë të sigurisë, jeta vazhdon normalisht. John Pike, një analist me përvojë për mbrojtjen dhe sigurinë me kompaninë Global Security.org, thotë se popullsia po fiton imunitet ndaj paralajmërimeve. Por, thotë ai, kërcënimet e fundit mund ta zgjojnë popullin për vet faktin se janë shumë specifike. Por njoftimet se një pjesë e mirë e informacioneve mbi të cilat u bazua edhe paralajmërimi ishin disa vite të vjetra, ka ngjallur një përzierje frike, skepticizmi dhe bile ka ngritur edhe dyshime rreth motiveve politike në prag të zgjedhjeve. Larry Johnson, ish zëvendës drejtor i zyrës së kundër-terrorizmit në Departamentin e Shtetit dhe veteran i CIA-s, e cilëson paralajmërimin e fundit si ”reagim i tepruar dhe i pajustifikuar.” Duke folur këtë javë në New York, Drejtori për Mbrojtjen e Vendit Tom Ridge, hodhi poshtë fuqishëm motivacionet politike rreth paralajmërimeve. Lajmet që kanë pasuar këtë paralajmërim, citojnë zyrtarë të qeverisë që kanë kërkuar të mos identifikohen, se pjesë të informacioneve të fshehta rreth sulmeve terroriste në New York, Washington dhe New Jersey, faktikisht ishin më të freskëta se sa sygjeronin njoftimet e mëparshme. Ish zyrtari i kundër-terrorizmit, Larry Johnson, thotë se qeveria duhet të jetë më e gjykueshme kur jep paralajmërime për sulme të mundshme terroriste që të mos e lodh popullsinë. Ekspertët thonë gjithashtu, se publiku po merr një mesazh paksa të ngatërruar nga qeveria. Njerëzve po u thuhet në njërën anë që të jenë vigjilentë për aktivitete të mundshme terroriste, por në të njëjtën kohë atyre u kërkohet që vazhdojnë jetën e tyre normalisht.